Аҭсатә ҭоубыҭк аҭоурых: Очамчыратәи аԥшаах иазку афактқәа быжьба
2021 шықәса нанҳәамза анҵәамҭазы гәыԥҩык аҵарауаа ирԥшааит иуникалтәу амаҭәар - V-VI ашәышықәсақәа ирыҵаркуа аҭсатә ҭоубыҭ.
Ажәытә Очамчыра иатәу аҭсатә ҭоубыҭ Аԥснытәи аҳәынҭқарратә музеи аекспозициазы иарҭеит.
Ауникалтә ԥшаах рԥыхьашәеит аԥсуа-аурыс ҵарауаа Гиуенос ажәытә еиланхарҭаҿы V-VI ашәышықәса иаҵанакуа заақьырсиантә базилика аҭыԥ аҿы археологиатә експедициа анымҩаԥыргоз.
Аҭоубыҭ иҭан 50 шықәсаҟа зхыҵуаз ахаҵа иԥсыбаҩ. Уи ма анцәаимаҵзуҩ иакәын, ма ажәлар рҿы пату зқәыз, арегион анапхгаҩцәа иреиуаз аӡә иакәын ҳәа агәаанагара рымоуп аҵарауаа, избанзар аҭсатә ҭоубыҭқәа ус баша-маша аӡәгьы дҭарҵаӡомызт.